জাহাঙ্গীরের শেষ ইচ্ছা অনুযায়ী মুক্তিযোদ্ধারা তাঁকে সমাহিত করার জন্য শিবগঞ্জ থেকে সোনা মসজিদ প্রাঙ্গণে নিয়ে যান। সুলতানি আমলে তৈরি অসাধারণ অলংকরণশৈলীতে নির্মিত শিল্পের একটি বড় নিদর্শন এই মসজিদ। দেয়ালের কারুকাজের দিকে বিস্ময়ে তাকিয়ে থাকতে হয়। এই মসজিদ জাহাঙ্গীরের প্রিয় প্রাঙ্গণ ছিল। তাঁকে দাফন করার জন্য এসেছিলেন সেক্টর কমান্ডার কর্নেল নূর-উজ-জামান, তাঁর পরিবারের সদস্য, মুক্তিযোদ্ধাসহ এলাকার হাজার হাজার মানুষ। তখন সন্ধ্যা হয়ে এসেছে।